b"\n_START_ARTICLE_\nDvanajsta no\xc4\x8d (Shakespeare)\n_START_SECTION_\nPovzetek zgodbe\n_START_PARAGRAPH_\nJunakinja zgodbe Viola, ki s svojim dvoj\xc4\x8dkom bratom Sebastjanom pre\xc5\xbeivi brodolom, se znajde na obali Ilirije brez brata, ki ga je izgubila v nevihti. Viola se preoble\xc4\x8de v mo\xc5\xa1kega in kapitan ladje ji priskrbi slu\xc5\xbebo kot pa\xc5\xbe pri vladarju Ilirije, vojvodi Orsinu. Orsino ljubi grofico Olivijo, ki pa \xc5\xbealuje za umrlim bratom, in zavra\xc4\x8da vse njegovo snubljenje. Orsino zaposli Violo, ki se je preimenovala v Cezaria, kot posrednika Oliviji v upanju, da jo prepri\xc4\x8da in se ona premisli. Cezario uspe dobiti sprejem pri Oliviji, ki se pa zaljubi v lepega kurirja. Viola pa ljubi Orsina._NEWLINE_Pri Oliviji stanuje njen stric, Gospod Toby Belch, ki je s seboj pripeljal puhloglavega Gospoda Andreja Aguecheeka. Gospod Toby predstavlja Gospoda Andreja Oliviji kot primernega snubca, za njegovim hrbtom se pa dela norca iz njega in zapravlja njegov denar. Gospod Toby in Gospod Andrej kalita mir v Olivijini hi\xc5\xa1i s tem, da se pono\xc4\x8di zabavata in pojeta na ves glas. Malvolio, glavni slu\xc5\xbeabnik, zasa\xc4\x8di razgraja\xc4\x8da pri no\xc4\x8dnem veselja\xc4\x8denju in ju pikro o\xc5\xa1teje, za kar se mu Gospod Toby in dru\xc5\xbeba (ki vklju\xc4\x8duje slu\xc5\xbeabnico Marijo, slu\xc5\xbeabnika Fabijana in norca Festeja) ma\xc5\xa1\xc4\x8dujejo s tem, da mu po\xc5\xa1ljejo la\xc5\xbeno ljubezensko pismo od Olivije, v katerem mu napi\xc5\xa1ejo, naj nosi kri\xc5\xbeno podvezane rumene nogavice, se \xc5\xbealjivo obna\xc5\xa1a do drugih slu\xc5\xbeabnikov, in se nasmiha, ne glede na okoli\xc5\xa1\xc4\x8dine. Olivija, ki je razo\xc4\x8darana zaradi Cezarijeve nenaklonjenosti, pokli\xc4\x8de Malvolia in je zgra\xc5\xbeena ko se pred njo prika\xc5\xbee dozdevno znoreli slu\xc5\xbeabnik. Olivija prepusti 'norega' Malvolia Tobyju in Mariji, ki ga zaprejo v klet in se smejejo na njegov ra\xc4\x8dun, ko ga pride Feste, ki je preoble\xc4\x8den kot duhovnik, obiskati. Kasneje ga zarotniki spustijo in ob koncu drame Malvolio zve o zaroti in prise\xc5\xbee ma\xc5\xa1\xc4\x8devanje, vendar Orsino po\xc5\xa1lje nekoga da slu\xc5\xbeabnika pomiri._NEWLINE_Zmeda nastane ko se Sebastjan, ki ga je kapitan Antonio re\xc5\xa1il, pojavi. Ljudje ga zamenjajo za Cezaria, in zapleti nara\xc5\xa1\xc4\x8dajo. Olivija, misle\xc4\x8d da je on Cezario, ga prosi, naj se poro\xc4\x8di z njo; Sebastjan, ki se je zaljubil vanjo, se strinja, in duhovnik jih takoj poro\xc4\x8di. Zme\xc5\xa1njave zaradi podobnosti dvoj\xc4\x8dkov povzro\xc4\x8dijo dvoboj in pretep ter nesporazume, dokler se izgubljena dvoj\xc4\x8dka kon\xc4\x8dno ne sre\xc4\x8data, in Viola pove, kdo je in da je Sebastjan njen dvoj\xc4\x8dek. Orsino, ki sli\xc5\xa1i da je Olivija ravno poro\xc4\x8dena s Sebastjanom, ugotovi, da je Viola tista, ki jo ljubi. Zgodba se kon\xc4\x8da s poroko Orsina in Viole, ter Gospoda Tobyja in Marije.\n_START_SECTION_\nPriredbe\n_START_PARAGRAPH_\nDrama je bila ve\xc4\x8dkrat predelana za gledali\xc5\xa1\xc4\x8de in nekajkrat prirejena za film in televizijo. Leta 1996 je Sir Trevor Nunn komedijo priredil za film in zgodbo postavil v 19. stoletje. V filmu igrajo glavne vloge Imogen Stubbs kot Viola, Helena Bonham Carter kot Olivija, Toby Stephens kot vojvoda Orsino in Ben Kingsley kot Feste."